Slučaj Schiavo: Politiziranje života i smrti
Većina Amerikanaca ne slaže se s uplitanjem Kongresa u slučaj žene u komi
Pitanje Terri Schiavo, žene s Floride kojoj je uklonjena sonda za umjetno hranjenje, na naslovnicama je svih velikih američkih dnevnih listova. Dapače, sa sve izraženijom političkom komponentom. Naslov u "Christian Science Monitoru" odražava takvo raspoloženje: "Politika života u krhkoj ravnoteži". Kako piše bostonski list, članovi Kongresa koji su vikend proveli u raspravi da bi kasno noću na ponedjeljak izglasali zakon kojim će savezni sud razmotriti slučaj o kojemu se izjasnio sud Floride, riskiraju za to izvjesnu političku cijenu. Godinama, ispitivanja stava Amerikanaca pokazuju da u slučaju kada je bolesnik u – kako to liječnici zovu – 'stanju trajnog vegetiranja', bračni partner je osoba za koju najveći broj građana smatra da treba odlučiti hoće li mjere održavanja života biti obustavljene. Ankete provedene u nedjelju – provela ih je televizijska mreža ABC – pokazuju da 67 posto Amerikanaca smatra da je Kongres djelovao više iz želje za političkom probitačnošću nego zbog brige za Terri Schiavo ili za načelo života. Samo 19 posto ispitanika podržava potez Kongresa. "New York Times" prati temu s domaće političke scene u kojoj pak sam izbor riječi daje istom pitanju potpuno drugačije poglede kod prosječnih građana. Radi se o planu predsjednika Busha za djelomičnom privatizacijom državnog mirovinskog fonda. Pokazalo se da građani reagiraju najnegativnije kada se koristi riječ 'privatizacija'. Ako se isti opis promjena poprati nazivom 'osobni mirovinski računi', onda su negativne reakcije znatno manje. Kako piše njujorški list, riječ 'privatno' se doživljava kao ekskluzivno, kao ograničeno, kao nešto što nije dostupno svima. 'Osobno', pak, izgleda obuhvatnije, individualno, vlasnički, ali ne i ekskluzivno.